Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 172/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„OLIO LUCANO“

EU št.: PGI-IT-02458 – 26. 4. 2019

ZOP ( ) ZGO (X)

1. Ime

„Olio lucano“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

Ob pakiranju mora imeti oljčno olje z ZGO „Olio lucano“ naslednje lastnosti:

(a) Fizikalno-kemična analiza — kislost (izražena kot oleinska kislina): največ 0,6 %, peroksidno število: največ 12 meq O2/kg.

(b) Organoleptična analiza Opisnik Mediana Sadežnost oljke 2–7 Grenkost 2–7 Pikantnost 2–7 Trava in/ali paradižnik in/ali artičoka in/ali mandelj in/ali jabolko 0–6 Za olje z ZGO „Olio lucano“ je značilno, da je zelene do rumene barve, sadežno, srednje grenko in pikantno ter ima morebitne aromatične note po sveži travi, artičoki, paradižniku, mandlju in jabolku. Skladnost med vonjalnimi in okušalnimi notami je običajna posebna lastnost tega olja.

3.3 Krma (samo za proizvode živalskega izvora) in surovine (samo za predelane proizvode)

Ekstra deviško oljčno olje „Olio lucano“ mora biti proizvedeno iz ene ali več naslednjih sort (vključno s sopomenkami):

acerenza, ogliarola del vulture (sopomenke: ripolese ali rapollese, ogliarola di melfi, nostrale), ogliarola del bradano (sopomenke: comune, ogliarola), maiatica (sopomenke: oliva di ferrandina, pasola), nociara, ghiannara, augellina, justa, cornacchiola, romanella, carpinegna, faresana, sammartinengna, spinoso, cannellina, cima di melfi, fasolina, fasolona, lardaia, olivo da mensa, orazio, palmarola, provenzale, racioppa, roma, rotondella, russulella, scarpetta, tarantina, coratina, frantoio, leccino. Lahko se uporabijo tudi druge sorte, vendar njihov delež ne sme presegati 20 %.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje, tj. gojenje, obiranje in ekstrakcija olja, morajo potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Imena, firme in zasebne blagovne znamke je dovoljeno navesti, če ne hvalijo proizvoda in ne zavajajo potrošnika. Navedba, da je bilo olje zapakirano v oljkarskem podjetju, v skupini oljkarskih podjetij ali v podjetju, ki je na proizvodnem območju, je dovoljena samo, če je bilo olje zapakirano v navedenem podjetju.

Prepovedano je uporabljati druge geografske označbe. Ime „Olio lucano“ mora biti na etiketi navedeno s čitljivimi in neizbrisnimi črkami, tako da ga je mogoče razlikovati od vseh drugih navedb na etiketi.

Na etiketi mora biti spodaj navedeni logotip ZGO „Olio lucano“, sestavljen iz stilizirane amfore in štirih valovitih poševnih črt. Amfora je posoda iz žgane gline, ki se je v antiki uporabljala za prevoz olja. Valovite črte, ki krasijo amforo, tvorijo spiralo in spominjajo na značilno zvita debla stoletnih oljk. Te valovite črte so štiri, tako kot črte na grbu dežele Bazilikata, ki predstavljajo štiri glavne reke v tej deželi: Bradano, Basento, Agri in Sinni.

Pod grafičnim elementom sta napis „olio lucano“, izpisan s krepkimi malimi črkami pisave Mockup, in navedba „Indicazione Geografica Protetta“ („Zaščitena geografska označba“). Logotip je lahko tudi reliefno odtisnjen na embalaži.

4. Jedrnata opredelitev geografskega območja

Območje proizvodnje olja z ZGO „Olio lucano“ obsega celotno upravno ozemlje dežele Bazilikata.

5. Povezava z geografskim območjem

Zahtevek za priznanje temelji na kakovostnih značilnostih in slovesu olja „Olio lucano“.

Povezava olja „Olio lucano“ z njegovim okoljem temelji na skupnih in posebnih geografskih, talnih, podnebnih, agronomskih, tehnoloških in družbeno-zgodovinskih dejavnikih opredeljenega geografskega območja, ki določajo njegove fizikalno-kemične in organoleptične lastnosti, opisane v točki 3.2.

Ime „Olio lucano“, pod katerim je proizvod znan tako pri trgovanju kot v vsakdanjem jeziku, izvira iz zgodovine imena opredeljenega geografskega območja. Ozemlje sedanje Bazilikate se namreč ujema s širšim ozemljem, ki se je včasih imenovalo Lukanija (Lucania) in kjer so živeli Lukani, italsko ljudstvo iz predrimskega obdobja (5.–4. stoletje pr. n. š.). Danes se izraza Bazilikata in Lukanija v vsakdanjem jeziku uporabljata enakovredno, kar upravičuje uporabo pridevnika „lucano“ za označevanje stvari ali oseb, ki prihajajo iz Bazilikate ali pripadajo tej deželi.

Ozemlje te dežele, na katerem so oljke zelo pogoste, naravno omejujejo pogorje Pollino, gričevje Murge, reka Ofanto ter Jonsko in Tirensko morje. Za to okolje je značilnih več vodotokov, katerih pritoki z gričev se izkoriščajo za gojenje oljk. V številnih majhnih občinah Bazilikate, ki iz zgodovinskih razlogov ležijo na vrhovih gričev in hribov, so nasadi oljk praviloma skoncentrirani v neposredni bližini vasi, številne stiskalnice (v povprečju 150 aktivnih stiskalnic v 131 občinah dežele) pa omogočajo, da se postopki stiskanja hitro opravijo.

Strukturna posebnost oljkarstva v Bazilikati je v tem, da se izvaja na gričih in v malih podjetjih: 83 % nasadov oljk se nahaja na gričih in hribih, povprečna uporabna kmetijska površina, namenjena za gojenje oljk, pa znaša malo manj kot en hektar na podjetje. Na teh zalednih območjih se oljke gojijo brez namakanja na strmih terenih, izpostavljenih eroziji. V preteklosti so bila na vseh območjih gojenja oljkam namenjena najbolj obrobna in najmanj plodna tla. V takem okolju je oljka pogosto edina drevesna vrsta, ki jo je mogoče gojiti, ter ima pomembno družbeno, okoljsko in krajinsko vlogo.

Bazilikata spada na meteorološko območje osrednjega Sredozemlja in se razteza med letnima izotermama 16 °C in 17 °C. Ima značilno sredozemsko podnebje, za katero so značilna vroča poletja, večina padavin pa je pozimi. Suša konec pomladi in poleti je stalna podnebna značilnost celotnega ozemlja, čeprav se kazalnik sušnosti (letne padavine/letno temperaturno povprečje) do določene mere spreminja glede na nadmorsko višino in temperaturo v posameznem obdobju.

Oljke so v Bazilikati prisotne že zelo dolgo. Med arheološkimi izkopavanji v kraju Pantanello di Metaponto, ki jih je usklajeval prof. Carter z univerze v Austinu (Teksas), so bili odkriti kosi lesa, oljke, listi in koščice iz 6. stoletja pr. n. št. V antiki so grški koloni v Lukanijo prinesli sorte, ki so se prilagodile na okolje in ne obstajajo nikjer drugje, kot je na primer sorta maiatica. Poleg tega se je sortna dediščina skozi stoletja bogatila z delom številnih samostanskih skupnosti, prisotnih na celotnem ozemlju dežele (Matera, Monticchio, Banzi, Acerenza, Montescaglioso), ter izmenjavami med njimi; primer tega je genska podobnost sorte frantoio z različnimi sortami ogliarola, opisanimi v Bazilikati. Poleg tega sortna dediščina na opredeljenem geografskem območju vključuje posebne vrste, kot so coratina, leccino, frantoio in ogliarole, ki so enakomerno porazdeljene na vseh območjih gojenja oljk, kar skupaj s številnimi lokalnimi kultivarji določa skupne in posebne lastnosti olja „Olio lucano“.

Zaradi hkratnih učinkov opisanih človeških in geografskih dejavnikov, zlasti zaradi talnih, podnebnih in okoljskih značilnosti gojenja oljk na gričih ter sestave in porazdelitve sortne dediščine na opredeljenem geografskem območju, je posebna skupna in razločevalna lastnost olja z ZGO „Olio lucano“ srednja intenzivnost organoleptičnih parametrov ter skladnost vonjalnih in okušalnih not.

Olje, proizvedeno v Bazilikati, ki ima to posebno lastnost, je znano pod imenom „Olio lucano“, kar potrjujejo številne nagrade z državnih in mednarodnih tekmovanj ter omembe različnih proizvodov „Olio lucano“, ki imajo navedene lastnosti, v področnih vodnikih.

V zadnjih tridesetih letih je uporaba imena „Olio lucano“ dobro dokumentirana od konca 80. let tako pri trgovanju kot v vsakdanjem jeziku in znanstvenih publikacijah (Lupoli, 1989).

Pri trgovanju se poleg uporabe imena „Olio lucano“ za neposredno označevanje proizvoda (npr. etikete oljkarskega podjetja Lettieri iz kraja Laurenzana – Potenza, 1993) poroča o več primerih uporabe pridevnika „lucano“ ali samostalnika „Lucania“ na etiketah (npr. „Colli lucani“, „Bontà della Lucania“, „Dalle colline lucane“ itn.) ali v imenih podjetij v tem sektorju (npr. kmetijsko gospodarstvo „Podere Lucano“ v kraju Ripacandida – Potenza, „Oroverde Lucano srl“ v kraju Ferrandina – Matera, pri čemer je tu pridevnik „lucano“ očitno uporabljen za navedbo olja, imenovanega „zeleno zlato“).

Vendar je evropska zakonodaja o ZOP in ZGO, ki prepoveduje uporabo geografskih referenc na etiketi, proizvajalcem, ki nimajo potrebnih priznanj, otežila uporabo tega imena.

Od leta 2000 regionalno tekmovanje „OLIVARUM“ za ekstra deviška oljčna olja, proizvedena v Bazilikati, prispeva k širjenju kulture olja in spodbuja proizvajalce k stalnemu izboljševanju kakovosti.

Sodelovanje proizvajalcev na najpomembnejših državnih in mednarodnih sektorskih dogodkih je pritegnilo pozornost potrošnikov in gospodarskih subjektov zunaj te dežele, s čimer se je okrepil ugled olja „Olio lucano“.

Seznam glavnih nagrad in priznanj, osvojenih do leta 2016 na različnih državnih in mednarodnih tekmovanjih:

— državno tekmovanje ERCOLE OLIVARIO, 2011 – 2. mesto,

— državno tekmovanje ERCOLE OLIVARIO, 2006, 2007, 2011, 2017 – med finalisti,

— državno tekmovanje L’ORCIOLO D’ORO, 2014 – 3. mesto,

— državno tekmovanje L’ORCIOLO D’ORO, od 2006 do 2017 – „Gran Menzione“,

— državno tekmovanje LEON D’ORO, 2007, 2009, 2013 – „Gran Menzione“,

— državno tekmovanje MONTIFERRU, 2013 – 3. mesto,

— državno tekmovanje MONTIFERRU, 2014 – 2. mesto,

— državno tekmovanje MONTIFERRU, 2016 – 1. mesto,

— mednarodno tekmovanje SOL D’ORO, 2009, 2013 – „Gran Menzione“,

— mednarodno tekmovanje SOL D’ORO, 2016 – 3. mesto,

— mednarodno tekmovanje BIOL, 2013 – ena zlata medalja, tri srebrne medalje,

— mednarodno tekmovanje BIOL, 2014 – tri zlate medalje, tri srebrne medalje,

— mednarodno tekmovanje BIOL, 2016 – ena zlata medalja ekstra, ena zlata medalja, dve srebrni medalji,

— mednarodno tekmovanje JOOP (Japan Olive Oil Prize), 2014 – 1. nagrada v kategoriji „medium“,

— mednarodno tekmovanje JOOP (Japan Olive Oil Prize), 2016 – priznanje.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.